CELEX: 32018D0874
Language: mt
Date: 2018-06-14 00:00:00
Title: Deċiżjoni ta' Implimentazzjoni tal-Kummissjoni (UE) 2018/874 tal-14 ta' Ġunju 2018 li tiddetermina li s-sospensjoni temporanja tad-dazju doganali preferenzjali skont l-Artikolu 15 tar-Regolament (UE) Nru 20/2013 tal-Parlament Ewropew u tal-Kunsill mhijiex xierqa għal importazzjonijiet ta' banana li joriġinaw min-Nikaragwa

15.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 152/58
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/874
   tal-14 ta' Ġunju 2018
   li tiddetermina li s-sospensjoni temporanja tad-dazju doganali preferenzjali skont l-Artikolu 15 tar-Regolament (UE) Nru 20/2013 tal-Parlament Ewropew u tal-Kunsill mhijiex xierqa għal importazzjonijiet ta' banana li joriġinaw min-Nikaragwa
   IL-KUMMISSJONI EWROPEA,
   Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 20/2013 tal-Parlament Ewropew u tal-Kunsill tal-15 ta' Jannar 2013 li jimplimenta l-klawsola ta' salvagwardja bilaterali u l-mekkaniżmu ta' stabbilizzazzjoni għall-banana tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali min-naħa l-oħra (1), u b'mod partikolari l-Artikolu 15(2) tiegħu,
   Billi:
   
               (1)
            
            
               Ġie introdott mekkaniżmu ta' stabbilizzazzjoni għall-banana permezz tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali, min-naħa l-oħra (2) (“il-Ftehim”), li provviżorjament beda japplika għall-pajjiżi tal-Amerika Ċentrali matul l-2013, u għan-Nikaragwa speċifikament fl-1 ta' Awwissu 2013.
            
         
               (2)
            
            
               Skont dan il-mekkaniżmu ta' stabbilizzazzjoni, kif implimentat mir-Regolament (UE) Nru 20/2013, ġaladarba jinqabeż volum ta' skattar definit għall-importazzjonijiet tal-banana friska (intestatura 0803 00 19 tan-Nomenklatura Magħquda tal-Unjoni Ewropea tal-1 ta' Jannar 2012) minn wieħed mill-pajjiżi kkonċernati, il-Kummissjoni, permezz ta' att ta' implimentazzjoni li jenħtieġ li jiġi adottat permezz tal-proċedura ta' urġenza stabbilita fl-Artikolu 14(4) tar-Regolament (UE) Nru 20/2013, tista' tissospendi temporanjament id-dazju doganali preferenzjali applikat fuq l-importazzjonijiet tal-banana friska għal dak il-pajjiż jew tiddetermina li tali sospensjoni mhix xierqa.
            
         
               (3)
            
            
               Fl-10 ta' April 2018, l-importazzjonijiet fl-Unjoni ta' banana friska li toriġina min-Nikaragwa qabżu l-limitu ta' 14 000 tunnellata kif definit b'dan il-Ftehim.
            
         
               (4)
            
            
               F'dan il-kuntest, skont l-Artikolu 15(3) tar-Regolament (UE) Nru 20/2013, il-Kummissjoni qieset l-impatt tal-importazzjonijiet ikkonċernati fuq il-qagħda tas-suq tal-banana tal-Unjoni sabiex tiddeċiedi jekk id-dazju doganali preferenzjali jenħtieġx li jiġi sospiż. Il-Kummissjoni eżaminat l-effett tal-importazzjonijiet ikkonċernati fuq il-livell tal-prezzijiet fl-Unjoni, l-iżvilupp tal-importazzjonijiet minn sorsi oħra u l-istabbiltà ġenerali tas-suq tal-banana friska tal-Unjoni.
            
         
               (5)
            
            
               L-importazzjonijiet ta' banana friska min-Nikaragwa rrappreżezentaw biss 1,2 % tal-importazzjonijiet fl-Unjoni ta' banana friska suġġetti għall-mekkaniżmu tal-istabbilizzazzjoni tal-banana meta l-importazzjonijiet qabżu l-livell limitu tagħhom għall-2018. Barra minn hekk, in-Nikaragwa tirrappreżenta 1,0 % tal-importazzjonijiet totali ta' banana friska fl-Unjoni.
            
         
               (6)
            
            
               L-importzzjonijiet minn pajjiżi esportaturi kbar li magħhom l-Unjoni għandha wkoll Ftehim ta' Kummerċ Ħieles, speċjalment il-Kolombja, l-Ekwador u l-Costa Rica ammontaw għal 17,8 %, 23,4 % u 22,2 % tal-limiti tagħhom rispettivament. Il-kwantitajiet “mhux użati” fl-ambitu tal-mekkaniżmu ta' stabbilizzazzjoni (madwar 4,8 miljun tunnellata) huma sinifikament ogħla mill-importazzjonijiet totali min-Nikaragwa sal-lum (14 787 tunnellata).
            
         
               (7)
            
            
               Il-prezz tal-importazzjonijiet min-Nikaragwa kien bħala medja ta' EUR 488/tunnellata għall-ewwel xahrejn (2) tal-2018, li huwa 26 % irħas mill-prezzijiet medji tal-importazzjonijiet l-oħrajn tal-banana friska fl-Unjoni.
            
         
               (8)
            
            
               Minkejja il-prezz baxx tal-banana importata min-Nikaragwa, il-prezz bl-ingrossa medju tal-banana fuq is-suq tal-Unjoni f'Marzu 2018, ma rreġistrax bidla 'l isfel u baqa' għoli. Filfatt, il-prezz bl-ingrossa medju tal-banana (ta' kull oriġini) kien ta' EUR 1 094/tunellata f'Marzu 2018, li huwa 11 % ogħla mill-prezz f'Marzu 2017 (EUR 977/tunellata). Barra minn dan, il-prezz bl-ingrossa medju tal-banana prodotta fl-Unjoni kien ta' EUR 1 006/tonne f'Marzu 2018, li huwa komparabbli mal-livell ta' Marzu 2017 (EUR 996/tunellata).
            
         
               (9)
            
            
               Għaldaqstant, f'dan l-istadju, la hemm indikazzjoni li l-istabbiltà tas-suq tal-Unjoni kienet effettwata mill-importazzjonijiet ta' banana friska min-Nikaragwa li jaqbżu l-volum ta' importazzjoni ta' skattar annwali definit, u lanqas li dan kellu xi impatt sinifikanti fuq is-sitwazzjoni tal-produtturi tal-Unjoni.
            
         
               (10)
            
            
               Ukoll, ma kien hemm l-ebda indikazzjoni ta' xi theddida ta' deterjorament serju jew ta' deterjorament serju fis-sitwazzjoni ekonomika fir-reġjuni periferiċi tal-Unjoni f'April 2018.
            
         
               (11)
            
            
               Għalhekk, is-sospenjoni tad-dazju preferenzjali fuq l-importazzjoni tal-banana li toriġina min-Nikaragwa ma tidhirx li hija xierqa f'dan l-istadju.
            
         
               (12)
            
            
               Għandu jiġi mfakkar li fl-2017, l-importazzjonijiet min-Nikaragwa jaqbżu l-limitu fit-2 ta' Mejju u li, sa tmiem dik is-sena, laħqu livell ta' 50 elf tunnellata. Il-Kummissjoni madankollu kkonkludiet fl-analiżi sussegwenti tagħha li la dawn l-importazzjonijiet u lanqas l-importazzjonijiet mill-pajjiżi suġġetti għall-mekkaniżmu ta' stabbilizzazzjoni ma kkawżaw tfixkil fis-suq tal-Unjoni.
            
         
               (13)
            
            
               Peress li l-volum ta' skattar annwali nqabeż diġà f'April, u għalkemm l-importazzjonijiet totali min-Nikaragwa fis-suq tal-Unjoni huma baxxi, il-Kummissjoni se tkompli l-monitoraġġ tagħha f'dan ir-rigward u tista' tadotta miżuri jekk dan ikun xieraq,
            
         ADOTTAT DIN ID-DEĊIŻJONI:
   Artikolu 1
   Is-sospensjoni temporanja tad-dazji doganali preferenzjali fuq l-importazzjonijiet tal-banana friska kklassifikata taħt l-intestatura 0803 00 19 tan-Nomenklatura Magħquda tal-Unjoni Ewropea u li toriġina min-Nikaragwa mhijiex xierqa.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-14 ta' Ġunju 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 17, 19.1.2013, p. 13.
   
      (2)  ĠU L 346, 15.12.2012, p. 1.